K obmedzeniu fotovoltaiky v Česku možno nepríde. Časť senátorov je proti
Skupina českých senátorov vyjadrila pochybnosti nad podobou zákona o fotovoltaike. Chcú ho vrátiť poslancom na prerokovanie, aby sa štát uchránil pred lavínou žalôb zo strany prevádzkovateľov elektrární. "Návrh zákona je podľa prvých informácií v nie príliš kvalitnom stave a bude potreba ho dopracovať. Veľa senátorov už pri diskusiách vyjadrilo názor, že pokiaľ by sa to nepodarilo, návrh zákona nepodporia," uviedol predseda hornej komory parlamentu Milan Štěch (ČSSD).
Zákon o zdanení štátnej podpory fotovoltaiky sa schválil v režime legislatívnej núdze. Poslanci českej snemovne chceli 26 % zrážkovou daňou zabrániť veľkému rastu cien elektrickej energie, ku ktorému malo prísť v roku 2011 v dôsledku zákona o podpore OZE. S novým zákonom by zdražovanie elektriny nemalo byť vyššie ako 5,5 %.
Prezident Českej republiky umožní prijatie zákona. Václav Klaus minulý týždeň v liste predsedníčke Poslaneckej snemovne informoval, že prijatiu zákona nebude brániť. Novelu však nepodpíše. Kritizuje totiž jej nesystémovosť, ktorá podľa jeho slov nerieši podstatu problému, iba jeho dôsledky.
ČTK, energia